79. schôdza NR SR - 1.deň - B. popoludní
Dátum: 2022-12-08
Poslanec: Šeliga, Juraj (-)
Druh vystúpenia: Vystúpenie v rozprave

112. Ďakujem pekne. Ďakujem pekne, pán podpredseda. Vážený pán premiér, dámy a páni, milé kolegyne a kolegovia, ja si veľmi dobre pamätám rok 2011, keď padala Radičovej vláda. Sme boli na vysokej škole s viacerými priateľmi a sami seba sme sa pýtali, že či sa to proste naozaj ide stať a či naozaj padne Radičovej vláda. No a potom sa to stalo a mnohí, mnohí (ruch v sále), mnohí sme sa pýtali, že ako je to možné, že či kolegovia, ktorí tu dnes sedia, alebo vôbec vtedajšia pravicová vláda jednoducho nevidí, čo môže nastať. No a dnes to človek, alebo teda ja zažívam na vlastnej koži. Ten scenár ako keby sa opakuje. Opakuje sa scenár Radičovej vlády. A bolo to alebo je to úplne rovnaké. Ja si veľmi dobre pamätám, ako ste vtedy hovorili, kolegovia zo SaS-ky, že... (ruch v sále), že euroval je pre vás principiálna a hodnotová otázka a že jednoducho to je niečo, kvôli čomu ste ochotní sa postaviť aj na hranu. Potom Iveta Radičová spojila hlasovanie o eurovale s dôverou a padla Radičovej vláda. A chvíľu zneli priestorom reči o tom, že veď je nejakým spôsobom možné vyskladať novú koalíciu, aby znova tu bola, aby sa udržala tá vláda na pôdoryse výsledkov volieb z roku 2010. A bola to úplná hlúposť v momente, dva dni po tom, ako padla Radičovej vláda, boli dohodnuté predčasné voľby, bola schválená novela ústavy a navyše bol schválený euroval, čo je úplne cynické, že pred dvoma dňami sme schválili update eurovalu aj s vašimi hlasmi. A teraz sa opakuje to isté. Vy tu ponúkate slameného panáka. Zahlasujeme za pád vlády, padne vláda a potom sa vytvorí nejaká nová koalícia, ktorá bude fungovať tak, aby vláda mala sedemdesiatšestku. A keď sa nevytvorí, tak náhodou tu bude nejaký typ úradníckej vlády. Nič z toho sa nestane. Keď padne Hegerova vláda, budú predčasné voľby. Opakujete Radičovej scenár. Ja mnohých z vás si naozaj vážim a považujem vás za rozumných ľudí, len nerozumiem, prečo robíte tú istú chybu. A nikto nepopiera a ja som posledný, kto by to popieral, že táto vládna koalícia má svoje problémy a že nie vždy je to jednoduché. Koniec koncov veď sme tam boli spolu dva a pol roka a mňa naozaj mrzelo, že ste odišli z tej vlády. A tie zápasy, ktoré sme viedli, o tom raz môžeme hovoriť, a boli to zápasy ako vo vnútri, tak potom s opozíciou. A mnohé z nich boli úspešné. Koniec koncov starší politici ako ja hovoria, že politika je zápasom. A keď ste odišli z tej vládnej koalície, tak ste povedali, že budete konštruktívnou opozíciou. A opäť sa to ukázalo. Keď sme riešili otázku sudcovských previerok, tak sme ten zápas vyhrali. Keď sme riešili otázku toho, akým spôsobom sa Národná rada postaví k Rusku alebo k Ukrajine, tak sme ten zápas spolu vyhrali. Ale ja mám pocit, že vám sa to vymklo z rúk teraz, lebo oni zahlasujú všetci. A vy zahlasujete s nimi a tá vláda padne. A nebude tu nová väčšina, nebude tu úradnícka vláda, budú predčasné voľby. Rok 2011 sa opakuje. Keď človek veľmi pozorne číta to odôvodnenie, ktoré ponúkate ako poslancom, tak ľuďom, prečo je dôležité, aby táto vláda bola povalená, tak tam píšete, aj viacerí z vás to spomínate, že problémom je § 363. To je opäť úplný slamený panák. Nie v tom, že by to nebol problém, ono to je problém, lenže vy, ktorí poznáte rokovací poriadok, viete, že § 363 má v tomto pléne stopku až do mája, pretože koncom októbra bol odmietnutý, takže keď zajtra padne vláda, s 363 neurobíte nič, ani keby tu bola nová väčšina, keby ste mali vy sedemdesiatšestku, lebo je tu rokovací poriadok a je tu šesť mesiacov stopka. A navyše ten zápas dnes prebieha na Ústavnom súde, to viete. Takýmto spôsobom jednoducho klamete ľudí v tom, že hovoríte, že táto vládna koalícia nič nevie robiť s § 363, a tým, že sa povalí Hegerova vláda, tak § 363 bude vyriešený. No nebude, do mája je stopka a do mája, dámy a páni, keď padne Hegerova vláda, budú predčasné voľby. Čo sa týka pána Žilinku, tak viacerí vieme, ako to bolo, akurát niektorí z vás, opakujem, niektorí z vás stratili pamäť. Ja si veľmi vážim to, čo urobil Ondro Dostál, lebo to nemuselo byť a určite to nebolo preňho jednoduché, sa postaviť vlastnému klubu a povedať nahlas, že pán Sulík sa dohadoval s Gučíkom, a urobil to a nehlasovali potom a myslím, že Ondro urobil vtedy správne. Ja som takisto vyzýval pani prezidentku, aby ho nevymenovala, ona sa nejako rozhodla, ale boli iní a iné, ktoré hovorili o silnom životnom príbehu. Ale to je história, to ľudia vedia, faktom je, lebo poďme k faktom, keď zajtra alebo v utorok padne Hegerova vláda, Maroš Žilinka nejde nikam, on neodstupuje, jeho nemá kto odvolať, nemáte deväťdesiatku na jeho odvolanie. Jednoducho takto to je. Vy ste sa rozhodli, že chcete ukázať, že túto vládu drží opozícia, kde sú aj fašisti, ale oni idú hlasovať za pád vlády spolu s vami. Je vysoká šanca, ak nezídete z kratšej cesty, že vláda padne. Opakujem, žiadne scenáre o tom, že tu bude nejaká nová vláda, nová vládna väčšina alebo že bude úradnícka vláda, sa nenaplnia. Nerozumiem tomu, že ste sa rozhodli pre tento kamikadze štýl, že jednoducho, hoc nesúhlasíte s mnohými krokmi vládnej koalície terajšej, že ste ochotní riskovať predčasné voľby. Veď vy ste počuli včera toho Fica, čo hovoril v súvislosti s Úradom špeciálnej prokuratúry, a prepáčte mi, naposledy, čo som sa pozeral, nemáte preferencie na to, aby ste zostavili po tých predčasných voľbách vládu. To, že ich nemám ja, v poriadku, ale vy ich na to nemáte, nemáte rozrokovanú veľkú a širokú koalíciu, ktorá ide zobrať Slovensko do svojich rúk, alebo ak máte, tak to perfektne skrývate. Nevidím, že by Progresívne Slovensko alebo KDH, alebo SaS vedeli dneska urobiť sedemdesiatšestku, keby boli o 110 dní predčasné voľby. Ja vám nijako nezazlievam, že kritizujete túto vládnu koalíciu, ste v opozícii, úplne v poriadku, len sa mi zdalo, že tiež vnímate mantinely a politickú realitu, ktorá tu je, lebo jedna vec je povedať, že táto vláda je zlá, ale od štátnika a od štátnikov sa čaká, že povedia aj to B, lenže vy to B nemáte. Vy hovoríte, povalíme vládu a potom sa niečo stane. A snažíte sa ľuďom nahovoriť, že to niečo bude ako nová väčšina v parlamente. Kollára neviete vystáť, Matoviča neviete vystáť, polku OĽANO neviete vystáť, a s kým chcete urobiť tú väčšinu? No s kým ju idete urobiť? Tá otázka, ktorá tu je, nie je to, či máte, alebo nemáte súhlasiť, je jasné, rozhodli ste sa, odišli ste do opozície. Tá otázka je, či vám to stojí za to, hoc je to 15 mesiacov, odovzdať alebo riskovať, aby som bol prestý... presný, odovzdanie krajiny do rúk Fica. To je to, o čom sa tu bavíme. Ja vás nejdem prehovárať o tom, že aby ste mali zrazu radi niekoho, koho nemáte radi alebo s kým nesúhlasíte, ale považujem vás za normálnych, racionálnych ľudí, ktorí si vedia spočítať po tých dvanástich rokoch v politike A a B, navyše Richard Sulík je dobrý v počtoch, no ale toto nesedí. Tých 76 proste nijako nesedí v žiadnom scenári. Už vidím Borisa Kollára, ako ide súhlasiť s úradníckou vládou, keď sme pri tom, keď ten scenár tak podsúvate. Alebo už vidím pani prezidentku, že si zoberie na triko to, že všetko musieť podpísať, všetko. Však poznáte ústavu, viacerí ste veľmi skúsení právnici. Konštrukty, ktoré tu vytvárate, sú utópia, dnes hráme o to, či budú predčasné voľby. Žiadny iný scenár nie je na stole a SaS opakuje tú istú chybu ako pri Radičovej vláde. Nerozumiem, naozaj nerozumiem, že robíte to isté, čo sami mnohí ľutujete v tých súkromných rozhovoroch, že to bola chyba vtedy, a teraz idete urobiť to isté. Dámy a páni, nijako neočakávam, že budete mať radi túto vládu alebo vládnu koalíciu, alebo že zrazu by sa zlepšili vzťahy, ktoré proste za tých dva a pol roka utrpeli, ale od racionálnych ľudí, akí ste vy, vnímam to, že budú argumenty, ktoré, ktoré ponúkate, brať vážne, 363 sa nezmení po páde vlády, lebo je tam ešte päť mesiacov stopka. Jediný, kto ho momentálne môže zmeniť alebo zrušiť je Ústavný súd alebo to potom spolu musíme skúsiť znova. Maroš Žilinka po páde vlády nikam neodchádza. Jediné, čo môžme skúsiť, opäť, je to, aby prezidentka podala disciplinárny návrh a rozhodoval o ňom disciplinárny súd. Keď mohol disciplinárny súd rozhodovať o tom, že Lipšič povedal dve veci na kameru, tak môže rozhodovať aj o tom, čo robí Žilinka. To má dnes v rukách prezidentka a tam môžme vyvíjať spoločne iniciatívu a rovnako neexistuje, opakujem, neexistuje tu 76 poslancov, ktorí chcú vytvárať nejaký nový pôdorys. Takto to je, vytvorili ste si slabé argumenty na to, aby ste nemuseli byť konfrontovaní s tým, že povalíte vládu a budú predčasné voľby. Ale ak vláda Eduarda Hegera padne, skôr alebo neskôr tie predčasné voľby budú. Opakujem, štátnik sa správa tak, že vie, čo je krok B. Prosím vás, aby, aby ste si to naozaj premysleli a zišli z kratšej cesty dole. Ďakujem pekne. (Potlesk.)